b"\n_START_ARTICLE_\nStefano Baldini\n_START_SECTION_\nEls inicis\n_START_PARAGRAPH_\nVa comen\xc3\xa7ar a c\xc3\xb3rrer des de petit, i al principi de la seva carrera atl\xc3\xa8tica corria en dist\xc3\xa0ncies de 5.000 i 10.000 metres, encara que mai va obtenir resultats brillants a nivell internacional._NEWLINE_La seva primera participaci\xc3\xb3 en uns Jocs Ol\xc3\xadmpics va ser a Atlanta 1996, on va ser 18\xc3\xa8 als 10.000m i no va arribar a classificar-se per a la final dels 5.000m. Els seus \xc3\xa8xits van arribar a la marat\xc3\xb3. La primera vegada que va c\xc3\xb3rrer aquesta prova va ser a la marat\xc3\xb3 de Ven\xc3\xa8cia el 1995, finalitzant 6\xc3\xa8 amb una bona marca de 2h11:01._NEWLINE_El 1997 va aconseguir bons resultats en dues de les maratons m\xc3\xa9s prestigioses del m\xc3\xb3n, classificant-se 2n a la de Londres (2h07:57) i 3r a la de Nova York (2h09:31).\n_START_SECTION_\nConsagraci\xc3\xb3\n_START_PARAGRAPH_\nLa seva primera vict\xc3\xb2ria va arribar el 29 de mar\xc3\xa7 de 1998 a la marat\xc3\xb3 de Roma (2h09:33). L'estiu d'aquell mateix any es va proclamar campi\xc3\xb3 d'Europa d'aquesta prova a Budapest, Hongria. Va participar en els Jocs Ol\xc3\xadmpics de Sidney 2000, per\xc3\xb2 va haver de retirar-se per problemes f\xc3\xadsics._NEWLINE_El 2001 va guanyar la medalla de bronze als mundials d\xe2\x80\x99Edmonton, Canad\xc3\xa0, i tres mesos despr\xc3\xa9s va v\xc3\xa8ncer a la marat\xc3\xb3 de Madrid._NEWLINE_El 2003 va repetir la seva actuaci\xc3\xb3 dels mundials del 2001, guanyant la medalla de bronze als mundials de Par\xc3\xads 2003. La seva vict\xc3\xb2ria m\xc3\xa9s important arribaria el 29 d'agosto del 2004 als Jocs Ol\xc3\xadmpics d'Atenes. La prova va estar marcada per l'espectacular fuga del brasiler Vanderlei de Lima, que va dominar la prova durant gran part del recorregut i que va ser agredit per un espectador pertorbat quan anava l\xc3\xadder a pocs quil\xc3\xb2metres del final. Quan es va produir l'agressi\xc3\xb3, Baldini s'estava apropant molt r\xc3\xa0pidament a de Lima i \xc3\xa9s quasi segur que sense l'agressi\xc3\xb3 hauria ca\xc3\xa7at al brasiler. Finalment Stefano Baldini va creuar la meta, situada a l\xe2\x80\x99Estadi Panathinaikos en primer lloc, amb un temps de 2h10:54. Baldini es convertia aix\xc3\xad en el segon itali\xc3\xa0 que guanyava la marat\xc3\xb3 ol\xc3\xadmpica.\n_START_SECTION_\nDarrers anys\n_START_PARAGRAPH_\nEl seu \xc3\xbaltim \xc3\xa8xit important va arribar amb la seva vict\xc3\xb2ria als Campionats d'Europa de G\xc3\xb6teborg 2006, que \xc3\xa9s el seu segon t\xc3\xadtol europeu. La seva millor marca a la marat\xc3\xb3 \xc3\xa9s de 2h07:22 i la va aconseguir el 23 de mar\xc3\xa7 del 2006 a la marat\xc3\xb3 de Londres, malgrat que nom\xc3\xa9s va ser 5\xc3\xa8 en aquella prova. Als Jocs de Beijing tan sols va poder ser 12\xc3\xa8."